|  |  |
| --- | --- |
|  | РЕПУБЛИКА СРБИЈАВЛАДАСлужба за управљање кадровима Београд |
|  |  |

На основу члана 50. Закона о државним службеницима и члана 4. став 1. Уредбе о  интерном и јавном конкурсу за попуњавање радних места у државним органима оглашава

**ИНТЕРНИ КОНКУРС ЗА ПОПУЊАВАЊЕ ИЗВРШИЛАЧКИХ РАДНИХ МЕСТА У**

**МИНИСТАРСТВУ ФИНАНСИЈА**

**I Орган у коме се попуњавају радна места:** Министарство финансија, Кнеза Милоша 20, Београд.

**II Радна места која се попуњавају:**

**1. Радно место за праћење и анализу фискалних ризика,** у звању самостални саветник, Одсек за праћење фискалних ризика за буџет Републике Србије, Одељење за праћење фискалних ризика, Сектор буџета **– 1 извршилац.**

**Опис посла:** Оперативно прати и анализира пословање јавних предузећа чији је оснивач Република Србија, привредних друштава која обављају делатност од општег интереса и осталих државних предузећа преко годишњих програма пословања, програма развоја, тромесечних извештаја о пословању, финансијских извештаја, извештаја о извршеној ревизији; прати и анализира стање и кретање државних гаранција; врши обраду и анализу података за израду делова Извештаја о фискалним ризицима и Фискалне стратегије за средњорочни период, као и осталих стратешких докумената Владе; учествује у раду међуресорних радних група; обавља друге послове по налогу шефа Одсека.

**Услови:** Стечено високо образовање из научне области економске или правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или на специјалистичким студијама на факултету; положен државни стручни испит; најмање 5 година радног искуства у струци; као и потребне компетенције за обављање послова радног места.

**2. Радно место за рачуноводствене послове,** у звању самостални саветник, Група за рачуноводство и извештавање, Одељење за национални фонд за управљање средствима Европске уније, Сектор за управљање средствима Европске Уније **– 1 извршилац.**

**Опис посла:** Учествује у успостављању и унапређењу рачуноводствених послова и процедура у оквиру Групе у складу са међународним рачуноводственим начелима, а према  прописима и захтевима Европске комисије и националних институција; учествује у пословима који се односе на компјутеризовани обрачунски систем рачуноводства; евидентира и извештава о износу рефундираних средстава на име учешћа у програмима Уније; обезбеђује преглед финансијског статуса програма са одговарајућим нивоом детаља; припрема и контролише финансијске извештаје из домена рачуноводства и врши проверу рачуноводствених уноса; припрема и контролише рачуноводствена усаглашавања у оквиру Одељења и између Одељења и оперативних структура; припрема и контролише завршне годишње извештаје Одељења и анализира ревизорске извештаје и спроводи корективне мере у оквиру делокруга рада Групе; обавља и друге послове по налогу руководиоца Групе.

**Услови:** Стечено високо образовање из научне области економске науке, на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или на специјалистичким студијама на факултету; положен државни стручни испит; најмање 5 година радног искуства у струци од чега најмање 1 година радног искуства на пословима рачуноводства; као и потребне компетенције за обављање послова радног места.

**3. Радно место за организацију управљања неправилностима,** у звању виши саветник, Група за интерну контролу пројеката и неправилности у оквиру ИПА, Одељење за интерну контролу пројеката, неправилности и правна питања у оквиру ИПА, Сектор за уговарање и финансирање програма из средстава Европске уније **– 1 извршилац.**

**Опис посла**: Организује и планира стратешки и годишњи план за интерну контролу ИПА пројеката, као и редовну контролу ризичних пројеката; планира, организује и  спроводи интерну контролу пословних процеса унутар Сектора; обезбеђује правовремену и адекватну примену ИПА и националног законодавства у оквиру својих надлежности; врши проверу пријављених неправилности и сигнала о неправилностима у складу са интерним процедурама; идентификује оперативне ризике и потенцијалне сумње на превару у оквиру пројеката; врши процену ризичних области пословних процеса унутар Сектора и ризичних пројеката; пружа стручна упутства запосленима у Сектору и прати извршавање препорука и корективних мера; обавља и друге послове по налогу руководиоца Групе.

**Услови:** Стечено високо образовање из научне, односно стручне области у оквиру образовно-научног поља друштвено-хуманистичких, техничко-технолошких или природно-математичких наука  на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или на специјалистичким студијама на факултету; положен државни стручни испит; најмање 7 година радног искуства у струци; као и потребне компетенције за обављање послова радног места.

**III Место рада: Београд**

**IV Врста радног односа: радна места попуњавају се заснивањем радног односа на неодређено време.**

**V Компетенције које се проверавају у изборном поступку :**

Сагласно члану 9. Закона о државним службеницима, прописано је да су кандидатима при запошљавању у државни орган, под једнаким условима доступна сва радна места и да се избор кандидата врши на основу провере компетенција.

Изборни поступак спроводи се у више обавезних фаза и то следећим редоследом: провера општих функционалних компетенција, провера посебних функционалних компетенција, провера понашајних компетенција и интервју са комисијом.

На интерном конкурсу за извршилачка радна места која нису руководећа, не проверавају се опште функционалне и понашајне компетенције, а за радна места која су руководећа не проверавају се опште функционалне компетенције.

У свакој фази изборног поступка врши се вредновање кандидата и само кандидат који испуни унапред одређено мерило за проверу одређене компетенције у једној фази изборног поступка може да учествује у провери следеће компетенције у истој или наредној фази.

**Провера посебних функционалних компетенција**

**За радно место под редним бројем 1.**

**Посебне функционалне компетенције у одређеној области рада** – стручно-оперативни послови (методе и технике израде извештаја на основу одређених евиденција) - провераваће се путем симулације (усмено).

**Посебне функционалне компетенције у одређеној области рада** – финансијско-материјални послови (буџетски систем Републике Србије) - провераваће се путем симулације (усмено).

**Посебне функционалне компетенције за одређено радно место** – процедуре и методологије из делокруга радног места (јединствена методологија за праћење фискалних ризика у РС) - провераваће се путем симулације (усмено).

**За радно место под редним бројем 2.**

**Посебне функционалне компетенције у одређеној области рада** – финансијско-материјални послови (поступак извршења буџета) – провераваће се путем симулације (усмено).

**Посебне функционалне компетенције за одређено радно место** – планска документа, прописи и акти из надлежности и организације органа (Уредба о управљању програмима претприступне помоћи Европске уније у оквиру инструмента за претприступну помоћ (ИПА II) за период 2014-2020. године) – провераваће се путем симулације (усмено).

**Посебне функционалне компетенције за одређено радно место** – прописи из делокруга радног места (Закон о потврђивању Оквирног споразума између Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА II) – провераваће се путем симулације (усмено).

**За радно место под редним бројем 3.**

**Посебне функционалне компетенције у одређеној области рада** – послови управљања фондовима ЕУ и међународном развојном помоћи (генерисање пројеката, припрема и спровођење грант шема, финансијских инструмената и уговора у оквиру ИПА и ЕСИ фондова (јавне набавке, уговарање, спровођење и праћење спровођења, видљивост, извештавање и одобрење плаћања) – провераваће се путем симулације (усмено).

**Посебне функционалне компетенције у одређеној области рада** – стручно-оперативни послови (методе анализе и закључивања о стању у области) – провераваће се путем симулације (усмено).

**Посебне функционалне компетенције за одређено радно место** – прописи из делокруга радног места (Закон о потврђивању Оквирног споразума између Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА II); ПРАГ – Практични водич кроз процедуре уговарања помоћи ЕУ) – провераваће се путем симулације (усмено).

Информације о материјалима за припрему кандидата за проверу посебних функционалних компетенција могу се наћи на интернет презентацији Министарства финансија [www.mfin.gov.rs](http://www.mfin.gov.rs).

**Интервју са комисијом (за сва радна места):** Процена мотивације за рад на радном месту и прихватање вредности државних органа провераваће се путем интервјуа са Конкурсном комисијом (усмено).

**VI Адреса на коју се подноси попуњен образац пријаве за интерни конкурс:** Образац пријаве на конкурс шаље се поштом или се предаје непосредно на адресу писарнице Министарства финансија, Кнеза Милоша 20, 11000 Београд, са назнаком „За интерни конкурс за попуњавање извршилачког радног места“.

**VII Лице које је задужено за давање обавештења о интерном конкурсу:** Татјана Јовановић**, контакт телефон:** 011 765 23 59.

**VIII Датум оглашавања:** 19. децембар 2024. године.

**IX Рок за подношење пријава на интерни конкурс** је осам дана и почиње да тече 20. децембра 2024. године и истиче 27. децембра 2024. године.

**X** **Пријава на интерни конкурс** врши се на Обрасцу пријаве који је доступан на интернет презентацији Службе за управљање кадровима [www.suk.gov.rs](http://www.suk.gov.rs), интернет презентацији Министарства финансија [www.mfin.gov.rs](http://www.mfin.gov.rs) или у штампаној верзији на писарници Министарства финансија, Кнеза Милоша 20, Београд.

Приликом предаје пријаве на интерни конкурс, пријава добија шифру под којом подносилац пријаве учествује у даљем изборном поступку.

Подносилац пријаве се обавештава о додељеној шифри у року од три дана од пријема пријаве, достављањем наведеног податка на начин који је у пријави назначио за доставу обавештења.

**Напомена:** Пример правилно попуњеног обрасца пријаве се може погледати на блогу Службе за управљање кадровима (https://kutak.suk.gov.rs/vodic-za-kandidate) у одељку ,,Образац пријаве”.

**XI Докази које прилажу кандидати** који су успешно прошли фазе изборног поступка пре интервјуа са Конкурсном комисијом: оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту); оригинал или оверена фотокопија доказа о радном искуству у струци (потврда, решење и други акти којима се доказује на којим пословима, у ком периоду и са којом стручном спремом је стечено радно искуство); оригинал или оверена фотокопија решења о распоређивању или премештају у органу у коме ради или решења да је државни службеник нераспоређен.

Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинскоj управи. Законом о општем управном поступку („Службени гласник РС”, број: 18/16) је, између осталог, прописано да су органи у обавези да по службеној дужности, када је то неопходно за одлучивање, у складу са законским роковима, бесплатно размењују, врше увид, обрађују и прибављају личне податке о чињеницама садржаним у службеним евиденцијама, осим ако странка изричито изјави да ће податке прибавити сама.

Документ о чињеницама о којима се води службена евиденција је уверење о положеном државном стручном испиту за рад у државним органима, односно уверење о положеном правосудном испиту.

Потребно је да учесник конкурса у делу Изјава\*, у обрасцу пријаве, заокружи на који начин жели да се прибаве његови подаци из службених евиденција.

**XII Рок за подношење доказа:** кандидати који су успешно прошли претходну фазу изборног поступка, пре интервјуа са Конкурсном комисијом позивају се да у року од пет радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка. Докази се достављају на адресу Министарства финансија, Кнеза Милоша 20, Београд.

**XIII Датум и место провере компетенција кандидата у изборном поступку:**

Са кандидатима чије су пријаве благовремене, допуштене, разумљиве, потпуне и који испуњавају услове предвиђене огласом о интерном конкурсу, на основу података наведених у обрасцу пријаве на конкурс, изборни поступак ће се спровести, почев од 10. јануара 2025. године.

Провера посебних функционалних компетенција и интервју са Конкурсном комисијом ће се обавити у просторијама Министарства финансија, Кнеза Милоша 20, Београд.

Кандидати ће о датуму, месту и времену спровођења сваке фазе изборног поступка бити обавештени на контакте (бројеве телефона или електронске адресе), које наведу у својим обрасцима пријава.

**XIV Државни службеници који имају право да учествују на интерном конкурсу:**

На интерном конкурсу могу да учествују само државни службеници запослени на неодређено време из органа државне управе и служби Владе.

**Напоменe:**

Неблаговремене, недопуштене, неразумљиве или непотпуне пријаве биће одбачене.
Интерни конкурс спроводи Конкурсна комисија коју је именовао министар финансија. Овај конкурс се објављује на интернет презентацији и огласној табли Службе за управљање кадровима и интернет презентацији и огласној табли Министарства финансија.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

 Д И Р Е К Т О Р

 др Данило Рончевић